ลูกค้าต่อประกันชีวิตลดฮวบ
ธุรกิจประกันชีวิตยังชะลอตัว ครึ่งปีแรกโต 2.79% อัตราต่ออายุลดฮวบเหลือ 83%
13 ส.ค. 2558

ธุรกิจประกันชีวิตยังชะลอตัว ครึ่งปีแรกโต 2.79% อัตราต่ออายุลดฮวบเหลือ 83%
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า ครึ่งแรกปีนี้ธุรกิจประกันชีวิตมีเบี้ยประกันรับรวม 262,834 ล้านบาท เพิ่มขึ้น 2.79% จากช่วงเดียวกันปีก่อน แยกเป็นเบี้ยปีแรก 5.74 หมื่นล้านบาท เพิ่มขึ้น 5% ยังคงชะลอตัวเมื่อเทียบกับช่วงเดียวกันปีก่อนที่เพิ่มขึ้น 13% ส่วนเบี้ยต่ออายุมี 1.80 แสนล้านบาท อัตราการต่ออายุลดลงเหลือ 83% จากช่วงเดียวกันปีก่อนที่อยู่ที่ 87% 
สำหรับเบี้ยรับรวม 2.62 แสนล้านบาท มาจากการขายผ่านตัวแทน 1.26 แสนล้านบาท คิดเป็น 48.03% ของเบี้ยรวมทั้งหมด จากการขายผ่านธนาคาร 1.18 แสนล้านบาท สัดส่วน 45.09% ช่องทางอื่นๆ 1.02 หมื่นล้านบาท สัดส่วน 3.91% และขายตรง 7,799.50 ล้านบาท มีสัดส่วน 2.97% 
ทั้งนี้ บริษัทประกันชีวิต 5 บริษัทแรกที่มีเบี้ยรับรวม 1,000 ล้านบาท คือ บริษัท เอซ ไลฟ์ แอสชัวรันซ์ มีเบี้ยรวม 1,334.6 ล้านบาท ลดลง 9% บริษัท ไทยคาร์ดิฟ ประกันชีวิต 1,665 ล้านบาท ลดลง 22% บริษัท โตเกียวมารีนฯ 1,964 ล้านบาท เพิ่มขึ้น 26% บริษัท ทิพยประกันชีวิต 2,022 ล้านบาท เพิ่มขึ้น 9% และบริษัท เจนเนอราลี่ฯ 2,070 ล้านบาท เพิ่มขึ้น 48%